DECRETO 319/2004, do 29 de decembro, de modificación da ordenación provisional contida no Decreto 180/2004, do 29 de xullo, de modificación da ordenación provisional contida no anexo do Decreto 207/2002, do 20 de xuño, de suspensión das normas subsidiarias de planeamento municipal de Ponteareas.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 17/01/2005

O Decreto 180/2004, do 29 de xullo, de modificación da ordenación provisional contida no anexo do Decreto 207/2002, do 20 de xuño, de suspensión das normas subsidiarias de planeamento municipal de Ponteareas, publicado no DOG nº 148, do 2 de agosto de 2004, establece a ordenación urbanística que resulta de aplicación no termo municipio de Ponteareas, con carácter provisional e transitorio, mentres non sexa aprobado definitivamente o Plan Xeral de Ordenación Municipal actualmente en elaboración.
A ordenación urbanística provisional foi elaborada con base na proposta presentada e aprobada polo Pleno da Corporación Municipal e adaptada ao establecido pola vixente Lei 9/2002, de ordenación urbanística e protección do medio rural de Galicia, posibilitándose a edificación no ámbito do solo urbano consolidado con estrita suxeición aos criterios establecidos polo artigo 46.1º da Lei 9/2002, de modo que a altura, o volume e o fondo máximo edificables non superen o das edificacións existentes que foron construídas licitamente ao abeiro do planeamento suspendido.
Porén, o Concello de Ponteareas pon de manifesto que na ordenación provisional contida no anexo do Decreto 180/2004, se omitiron, por erro, determinadas cuestións que contiñan a proposta aprobada polo Pleno da Corporación, complementadas no escrito de alegacións presentado no trámite de audiencia. O obxecto deste decreto é proceder á corrección dos erros advertidos polo Concello de Ponteareas no texto da ordenación provisional.
Neste senso, a ordenanza de edificación unifamiliar (punto 4) eméndase para permitir a edificación de tipoloxía unifamiliar e emparellada, recuperando a tipoloxía edificatoria que estableceron as normas subsidiarias municipais.
No que atinxe ao planeamento subsistente (punto 8), suprímese o termo «provisional», sen modificar o contido material da ordenación provisional.
Por último, eméndase a regulación dos recuamentos no ámbito dos núcleos rurais (punto 9), fixándose para as novas edificacións o recuamento obrigatorio
de 3 metros a todos os lindeiros da parcela, de modo que se manteña a liña de edificación das construcións erixidas a partir da aprobación das normas subsidiarias de planeamento municipal de 1995.
Na súa virtude, de conformidade co ditame da Comisión Superior de Urbanismo de Galicia, por proposta do vicepresidente primeiro e conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do vinte e nove de decembro de dous mil catro,
DISPOÑO:
Artigo único.-Modifícase o texto da ordenación provisional aplicable no termo municipal de Ponteareas e contida no anexo do Decreto 180/2004, do 29 de xullo, de modificación da ordenación provisional contida no anexo do Decreto 207/2002, do 20 de xuño, de suspensión das normas subsidiarias de planeamento municipal de Ponteareas, nos seguintes termos:
1. Na ordenanza de edificación unifamiliar, punto 4.3, onde di: «Tipoloxía: edificación illada», quedará redactado do seguinte modo: «Tipoloxía: edificación illada ou emparellada sempre que quede garantido que non se deixan paredes medianeiras vistas».
2. O punto 8, de planeamento subsistente, queda redactado como segue:
«8. Planeamento subsistente.
Os ámbitos remitidos a plans parciais e especiais aprobados definitivamente que a seguir se relacionan manterán a súa vixencia:
a) Plan parcial de ordenación do solo apto para urbanizar de áreas de Canedo, aprobado definitivamente pola corporación municipal con data 1 de febreiro de 1999.
b) Plan especial de desenvolvemento da unidade de execución número 13 (urbanización Lamazares), aprobado definitivamente pola corporación municipal con data 7 de setembro de 1998.
c) Plan especial para a implantación do campo de golf en Pías, aprobado definitivamente pola corporación municipal con data 1 de febreiro de 1999».
3. No punto 9, que regula o réxime aplicable aos núcleos rurais, modifícase o parágrafo cuarto relativo aos recuamentos e engádese un novo parágrafo, do seguinte modo:
«Recuamentos mínimos: 3 metros a todos os lindeiros de parcela para novas edificacións, incluído o fronte da parcela. En todo caso, as novas edificacións e cerramentos de parcela situaranse como mínimo a 4 metros do eixe dos camiños e vías públicas. No caso de edificacións tradicionais existentes, para os efectos da súa rehabilitación non será de
aplicación os recuamentos mínimos. As ampliacións de edificacións existentes deberán recuarse o mesmo que as novas edificacións».
«Tipoloxía edificatoria: illada ou en fila, ata un máximo de 3 edificacións en fila sempre que quede garantido que non se deixan paredes medianeiras vistas».
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e nove de decembro de dous mil catro.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda